KIRJALLINEN KYSYMYS E-0842/02 esittäjä(t): Jan Andersson (PSE) ja Peter Skinner (PSE) komissiolle. Reprendre — City of Tomorrow -projekti ja hakemusten jättämisen määräajat.



Virallinen lehti nro 229 E , 26/09/2002 s. 0146 - 0146



KIRJALLINEN KYSYMYS E-0842/02 esittäjä(t): Jan Andersson (PSE) ja Peter Skinner (PSE) komissiolle (26. maaliskuuta 2002) Aihe: Reprendre City of Tomorrow -projekti ja hakemusten jättämisen määräajat Blekinge-instituutti Ruotsin Karlskronasta ja Kentin yliopisto (Medway) Isosta-Britanniasta ovat ottaneet meihin yhteyttä. Meille kerrottiin, että komissio hylkäsi Reprendre City of Tomorrow -hanketta koskevan hakemuksemme (ehdotus N:o EVK4-2001-00256 Reprendre), koska se oli saapunut hieman myöhässä komissioon. Saamiemme tietojen mukaan hakemus viivästyi, koska Belgian rautateillä oli lakko. Kyseessä oli tapahtuma, jota hakemuksen esittäjät eivät olisi voineet estää tai ennakoida. Siksi on merkille pantavaa ja kohtuutonta, ettei komissio hyväksynyt force majeur -perustetta, varsinkin kun ymmärtääksemme komissio automaattisesti huomioi tämänkaltaiset poikkeukselliset olosuhteet pätevinä perusteina tapauksissa, joissa hakemuksen jättämisen määräaikaa ei ole pystytty noudattamaan. Lisäksi tuntuu, että EU-kansalaisten on mahdoton ymmärtää ja hyväksyä sitä, että komissio ei ota edes käsiteltäväksi perinpohjaisesti valmisteltuja ja usein huomattavan kalliiksi tulleita hakemuksia junalakon tai vastaavan syyn vuoksi. 1. Voisiko komissio harkita uudelleen City of Tomorrow -hanketta koskevaa kantaansa ja ottaa sen käsiteltäväksi hakemuksen viivästymisestä huolimatta? 2. Olisiko kohtuullista noudattaa yleisenä sääntönä järjestelmää, jonka mukaan postileiman päivää pidettäisiin perusteena, kun arvioidaan onko hakemus jätetty määräaikaan vai ei? Philippe Busquinin komission puolesta antama vastaus (25. huhtikuuta 2002) 1. Mainitun ehdotuspyynnön (EESD-ESD-3) hanke-ehdotusten esittämistapa (paperilla tai sähköisessä muodossa) ja toimitustapa oli jätetty ehdotuksen tekijöiden valittavaksi. Kysymyksessä mainitussa tapauksessa ehdotuksen tekijät olivat päättäneet toimittaa ehdotuksensa henkilökohtaisesti 15. lokakuuta 2001 klo 16.30 eli vain 30 minuuttia ennen määräajan päättymistä, vaikka ehdotuspyyntö oli julkaistu 15. marraskuuta 2000, mikä oli 11 kuukautta ennen määräaikaa. Liikenne aiheuttaa usein viivästyksiä, joten ehdotuksen tekijät ottivat tieten tahtoen varsin suuren riskin jättäessään ehdotuksen niin viime hetkeen. Tässä tapauksessa ei voida käyttää perusteluna ylivoimaista estettä. Komissio on noudattanut kaikilta osin ehdotusten arviointia koskevia määräyksiä ja voi vain pahoitella tapahtunutta, mutta ei voi missään tapauksessa perua hylkäyspäätöstään. Komission kanta on perusteltu myös 19. maaliskuussa 2002 päivätyssä kirjeessä, joka on vastaus arvoisan parlamentin jäsenen kirjeeseen. 2. Aiemmista ehdotuspyynnöistä poiketen tässä EESD-ESD-3-ehdotuspyynnössä määräajalla tarkoitetaan ajankohtaa, jolloin ehdotus saapuu perille, eikä ehdotuksen lähettämisajankohtaa. Euroopan eri maiden postijärjestelmien toisistaan huomattavasti eroavat ja joissakin tapauksissa pitkät toimitusajat ovat aiheuttaneet viivästyksiä aikaisempien arviointien järjestämisessä. Tämän vuoksi komissio päätti ottaa käyttöön tämän uuden vastaanottoajankohtaan perustuvan käytännön, johon on yleisesti ottaen oltu tyytyväisiä.